Boksburg-tragedie: ‘Bestuurder was nie nalatig’Die toneel waar die gastenkwa ontplof het. (Foto: IHSAAN HAFFEJEE / ANADOLU AGENCY / Anadolu Agency via AFP) Die bestuurder van die gastenkwa wat op Oukersdag onder ŉ brug in Boksburg vasgesteek en eindelik ontplof het, het glo voor die ontploffing aanhoudend aan omstanders op die toneel geskree om weg te kom en selfs probeer om van die omstanders weg te stoot. Só sê die bestuurder se werkgewer wat hom as ŉ ervare bestuurder met sewe jaar se ondervinding in die vervoer van gevaarlike materiale bestempel. Volgens Innovative Staffing Solutions (ISS) is die 32-jarige bestuurder ook uiters kundig sover dit die risiko’s verbonde aan die vervoer van gevaarlike materiale betref. ŉ Interne ondersoek deur ISS toon ook dat die bestuurder nié nalatig opgetree het nie. Verkeerde afrit Arnoux Maré, besturende direkteur van ISS, sê die bestuurder het die noodlottige dag bloot ŉ verkeerde afrit geneem wat hom tot by die brug naby die Tambo-gedenkhospitaal gelei het. Die hoogte van die brug was boonop onleesbaar. Maré sê die bestuurder van die gastenkwa was van Richardsbaai na Botswana op pad en het vóór die voorval vir ongeveer tien uur lank by ŉ goedgekeurde vragmotorstop oornag. “Die bestuurder het [die volgende oggend] die verkeerde afrit geneem om op die N17-hoofweg te kom. Hy het sy fout dadelik probeer regstel om weer op roete te kom. Die uitgang het hom ongelukkig tot onder die brug gelei.” Die toneel waar die gastenkwa ontplof het. (Foto: IHSAAN HAFFEJEE / ANADOLU AGENCY / Anadolu Agency via AFP) Volgens Maré het die bestuurder eers uitgeklim om vas te stel of die trok en sleepwa onder die brug sou pas. Die brughoogtebeperkingsborde was egter onleesbaar. “Eers toe hy gemaklik was dat die vragmotor en sleepwa onder die brug sou deurkom, het hy versigtig voortgegaan. Die bestuurder het egter nie besef dat die helling aan die onderkant van die brug die agterkant van die sleepwa sou lig nie,” verduidelik Maré. “Toe hy ŉ metaalskraapgeluid hoor, het hy dadelik die voertuig gestop en uitgespring. Hy het eers die voorkant van die voertuig nagegaan en het geen skade opgemerk nie. Hy het die agterkant van die voertuig nagegaan en opgemerk dat die tenkwa se doppie afgeskraap is. ‘Kom weg!’ Die bestuurder het ISS dadelik van die voorval ingelig voordat hy die brandweer ontbied het. Volgens Maré het die bestuurder self die toneel afgesper en die publiek, motoriste en verbygangers gewaarsku om weg te kom. “Hy kon daarin slaag om drie voertuie te stop, maar ander het deur sy versperring gery en wou nie op sy waarskuwings ag slaan nie. ŉ Sekuriteitsvoertuig het stilgehou en hom gehelp om veiligheidslint agter die vragmotor op te sit, terwyl die bestuurder omgehardloop het om die veiligheidslint voor die voertuig op te sit. Die area is gefynkam ná die ontploffing. (Foto: IHSAAN HAFFEJEE / ANADOLU AGENCY / Anadolu Agency via AFP) “Toe hy agterkom dat die veiligheidsbeampte nie die veiligheidslint ver genoeg van die tenkwa gespan het nie, het hy gehardloop en dit afgetrek en dit ŉ paar honderd meter verder geskuif om mense van die toneel weg te hou.” Maré sê twee vroue op die toneel beaam die bestuurder se weergawe van die gebeure. Die gastenkwa het sowat 30 minute nadat dit vasgesteek het, aan die brand geslaan. “Die bestuurder is uiteindelik deur die gas oorval en het sy bewussyn verloor. ŉ Ambulans het hom opgelaai en weggery voordat die gastenkwa ongeveer 30 minute later ontplof het.” Minstens 27 mense is tydens die ontploffing dood en tientalle ander beseer. Maré sê ISS is diep bedroef deur die voorval. “Innovative Staffing Solutions kan bevestig dat die bestuurder nie nalatig was nie en alles in sy vermoë gedoen het om mense bewus te maak van die gevare van die situasie. Hy het die uiterste vlak van sorg en professionaliteit getoon, en ons bedank hom vir sy pligsgetroue optrede wat moontlik die lewens van talle ander mense gered het. “Ons innige meegevoel en gebede aan die families wat geliefdes verloor het.” Maroela Media het vroeër berig die bestuurder is kort ná die ontploffing in hegtenis geneem, maar intussen vrygelaat aangesien daar nie genoeg bewyse is om te bewys dat hy nalatig was nie.